పూల రవీందర్

పూల రవీందర్ తెలంగాణ రాష్ట్రానికి చెందిన రాజకీయ నాయకుడు. ఆయన 2013లో తెలంగాణ శాసనమండలికి జరిగిన ఎన్నికలలో వరంగల్‌-ఖమ్మం-నల్లగొండ ఉపాధ్యాయ నియోజకవర్గం నుండి ఎమ్మెల్సీగా ఎన్నికయ్యాడు.
జననం, విద్యాభాస్యం 
పూల రవీందర్ 1962 డిసెంబర్ 13న నల్గొండ జిల్లా, కేతేపల్లి మండలం, చెరుకుపల్లి గ్రామంలో పూల రామ చంద్రయ్య,  సన్నమ్మ దమ్పతులకు జన్మించాడు. ఆయన చెరుకుపల్లిలోని జెడ్‌పిహెచ్‌ఎస్‌లో పాఠశాల విద్యను, సూర్యాపేటలో ఇంటర్మీడియట్ పూర్తి చేసి నల్గొండలోని ఎన్‌జి కళాశాల నుండి బ్యాచిలర్ ఆఫ్ ఆర్ట్స్ (బిఎ) డిగ్రీ పట్టా అందుకొని, తరువాత బి.ఎడ్ పూర్తి చేశాడు.
వ్యక్తిగత జీవితం
పూల రవీందర్ వివాహం విజయతో జరిగింది. వీరికి ఒక కుమారుడు, ఒక కుమార్తె.
వృత్తి జీవితం 
పూల రవీందర్ 1984లో తెలుగు పండిట్‌గా ప్రత్యేక ఉపాధ్యాయుడిగా నియమితుడై కుదరకొత్తపల్లిలో మొదటి పోస్టింగ్ అందుకుని వివిధ ప్రాంతాలలో పని చేసి రాజకీయాల పట్ల ఆసక్తితో 2012లో ఉపాధ్యాయుడిగా స్వచ్ఛంద పదవీ విరమణ చేశాడు.
రాజకీయ జీవితం
పూల రవీందర్ 2013లో తెలంగాణ శాసనమండలికి జరిగిన ఎన్నికలలో పీఆర్‌టీయూ అభ్యర్థిగా పోటీ చేసి తన సమీప ప్రత్యర్థి  వరదారెడ్డిపై గెలిచి తొలిసారి ఎమ్మెల్సీగా ఎన్నికయ్యాడు. ఆయన అనంతరం టీఆర్ఎస్ పార్టీలో చేరి 2019లో తెలంగాణ శాసనమండలికి జరిగిన ఎన్నికలలో వరంగల్‌-ఖమ్మం-నల్లగొండ ఉపాధ్యాయ నియోజకవర్గం నుండి టీఆర్ఎస్ మద్దతుతో పీఆర్‌టీయూ అభ్యర్థిగా పోటీ చేసి తన సమీప ప్రత్యర్థి యూటీఎఫ్ అభ్యర్థి అలుగుబెల్లి నర్సిరెడ్డి చేతిలో ఓడిపోయాడు. 2019 ఎన్నికల్లో మొత్తంగా 18,885 ఓట్లు పోలయ్యాయి. వీటిలో చెల్లని ఓట్లు పోగా 18,027 ఓట్లు లెక్కించారు. వీటిలో యూటీఎఫ్‌ అభ్యర్థి నర్సిరెడ్డికి 8,976ఓట్లు పోలవ్వగా, పీఆర్‌టీయూ అభ్యర్థి పూల రవీందర్‌కు 6,279 ఓట్లు వచ్చాయి. నర్సిరెడ్డికి మరో 38 ఓట్లు తక్కువ పడటంతో రెండో ప్రాధాన్యత ఓట్ల లెక్కింపుతో నర్సిరెడ్డి 9,021 ఓట్లు, పూల రవీందర్‌కు 6,292ఓట్లు పోలయ్యాయి. దీంతో 2,729ఓట్ల ఆధిక్యతతో నర్సిరెడ్డి విజయం సాధించాడు. ఆయన అనంతరం ఫిబ్రవరి 10న తెలంగాణ రాష్ట్ర సమితి పార్టీకి రాజీనామా చేశాడు.

పూల రవీందర్ 2024 ఏప్రిల్ 14న ముఖ్యమంత్రి రేవంత్‌రెడ్డి సమక్షంలో కాంగ్రెస్ పార్టీలో చేరాడు. ఆయన 2025లో తెలంగాణ శాసనమండలికి జరిగిన ఎన్నికలలో వరంగల్‌-ఖమ్మం-నల్లగొండ ఉపాధ్యాయ నియోజకవర్గం నుండి స్వతంత్ర అభ్యర్థిగా పోటీ చేసి 3,115 ఓట్లు సాధించి నాల్గొవ స్థానంలో నిలిచాడు.

మూలాలు

వర్గం:తెలంగాణ వ్యక్తులు
వర్గం:తెలంగాణ రాజకీయ నాయకులు